
אחותי היא - שלושה סיפורים כסיפור של תהליך
אורי וייל

שיח לשבת פרשת תולדות
לפני שאפרוש את דברי, אעיר שההתבוננות בסיפורי המקרא במאמר זה יהיו על דרך הדרשנות. עם זאת אני מאמין שיש בהם יסוד בעומקו של הפשט, ומעבר לכך- אני מתפלל שהם יהיו מכוונים לאמת הכללית שמעבר לפסוקים.

אופי הקריאה שאציע כאן ניתן לכנותו "הוליסטי" שכן הוא מניח שהמקרא מנכיח בצורות שונות השתקפויות בין היחסים בין איש ואישה ברמת "המיקרו" לבין התרחשויות כלליות יותר. בכמה מסיפורי המקרא עקרון זה בולט (כגון סיפור פילגש בגבעה, ומגילת אסתר), ולפי ראייתי אולי ניתן למצוא הד לעקרון זה גם בשני הסיפורים בהם מכנה אברהם את שרה "אחותי" מול פרעה ואבימלך, ובסיפור המקביל אצל יצחק ורבקה.

הבדלים ודירוג בין שלושת הסיפורים

ההבדל הבולט ביותר ביחס לשלושת הסיפורים הוא מימדי הנזק הנגרמים למלך הזר. 

פרעה וביתו מנוגעים ב"נגעים גדולים" על לקיחת שרה לעומת זאת אבימלך כשהוא לוקח את שרה מקבל איום במוות וד' "עוצר כל רחם" בביתו, אך לבסוף המצב חוזר לקדמותו בלי שום נזק. 

באשר לאבימלך ורבקה, הנזק נמנע לחלוטין מראש, כאשר אבימלך רואה את יצחק "מצחק" את רבקה אשתו, והאפשרות שנזק יקרה מופיעה רק בדבריו של אבימלך- שכועס על יצחק שלא הודיע כי רבקה היא אשתו.

אך שני ההבדלים המשמעותיים יותר לצורך פתיחת פתח לגשת לעומקם של הסיפורים הם אלו הסובבים סביב איכות הקשר בין אברהם ויצחק לנשותיהם, וסביב התעשרותם. מכיוון שאני רואים שני נושאים אלו ככרוכים זה בזה, אתאר אותם יחד.

הסיפור הראשון – אברם ושרי במצרים (בראשית יב)

הסיפור על הירידה למצרים נעדר כל התייחסות מהותית לקשר בין אברם לבין אשתו
. אמנם נדרשו דרשות על השבח שנותן אברם ליופייה של שרי, אך נראה כי בפשט דיבורים אלו הכרחיים בהקשר, ולא מהווים דיבור לבבי. למעשה ההיפך הוא נכון- נראה כי אברם אמנם חושש לחייו, אך גם לא נראה מוטרד מהאפשרות ש"ייטיבו" לו בעבור שרה (פסוק יג).  

"ההטבה" שמגיעה לאברם מגיעה לו בעבור לקיחת שרי. התעשרות זו היא הגדולה מבין שלושת הסיפורים ומתוארת בפירוט ובאריכות (פסוק טו). לכאורה התעשרות זו מבורכת, ונראה כי היא אכן הכרחית כשלב בדרכו של אברם, אך מבט על המשך הסיפורים יגלה כי עושר זה מוליד יותר קללה מברכה לאברהם. בולט כי "כובדו" של אברהם בעלייה ממצרים מוליד סכסוך בין רועי אברהם לרועי לוט ומכריח את היפרדותם (יג, א-ט). ההיפטרות מלוט היא היפטרות מכוח ועושר משמעותיים הנלווים אל אברהם בדרכו, אך נראה כי דווקא היפרדות זו היא הכרחית לשם הדיבור בין ד' לאברהם (יג, יד). בדומה ניתן להגיד כי רב הסיכויים שהגר המצרית היא אחת מן השפחות שנתנו לאברם במצרים. נוכחותה של הגר מולידה סכסוך בבית אברהם כבר עם הריונה (פרק טז). מאוחר יותר נאלץ אברהם לגרש את הגר וישמעאל (פרק יח), יחד עם פוטנציאל הצאצאים והכוח הרב שהוא מביא עמו, על מנת להדגיש את המשכיות יסוד הבחירה ביצחק.

הסיפור השני – אברהם ושרה בארץ פלשתים (בראשית כ)

בסיפור אבימלך ושרה,  כבר המצב שונה לגמרי - ד' מזהיר את אבימלך משום ששרה "בעולת בעל" (פסוק ג). הקשר בין אברהם ושרה כביכול נוכח בשרה, ולא מאפשר לאבימלך להתקרב אליה
 (פסוק ד,ו). כפי שאנחנו רואים גם בהלכות קידושין ועריות, מעשה הביאה בין איש לאשתו מכוננן יחס של שייכות וחסות של האשה תחת הבעל.  בתוך ההקשר, גם ניתן להעריך שבזכות בעילה זו שרה כבר נושאת את יצחק הקטן בקרבה.

בסיפור זה המתנות שניתנות לאברהם ניתנות לו עם החזרת שרה. הרשימה מצומצמת מזו של מצרים: צאן ובקר, עבדים ושפחות (פסוק יד). ניתנים לאברהם גם "אלף כסף" "כסות עיניים" לשרה (טז).

בנוסף מקבל אברהם רשות לדור בכל ארצו של אבימלך (טו). 

לעושר שמושג כאן יש תולדות שליליות וחיוביות. בולט במיוחד, שאברהם למעשה "מחזיר" את הצאן והבקר לאבימלך בברית בבאר שבע (כא, כז). בולט עוד יותר, שהאחיזה שהציע אבימלך לאברהם בארץ היא מוגבלת ביותר: כבר בהתחלה מסופר על הבאר שגזלו עבדי אבימלך (כא, כד), ובהמשך מסופר לנו על הבארות של אברהם שסתמו הפלשתים (כו, יח). עם זאת, נראה שבבאר שבע עצמה אברהם מצליח להיאחז לאחר הברית עם אבימלך, והוא אף נוטע שם אשל (לג)
.

הסיפור השלישי – יצחק ורבקה בארץ פלשתים (בראשית כו)

בסיפור בפרשתנו נראה שהקשר בין יצחק לרבקה הוא הקשר החיוני ביותר. יצחק "מצחק" את רבקה אשתו (פסוק ח). יש כאן ביטוי ממשי של אינטימיות ביניהם (כפי שכבר נאמר לנו - יצחק אוהב את רבקה, מה שלא נאמר לעולם אצל אברהם ושרה - כד, סז). יצחק לא זוכה לשום עושר מאבימלך - התעשרותו היא בזכות מאמציו האישיים (פסוקים יב-לג). יצחק נאבק על הבארות שהוא חופר עם פלשתים, אך  בוחר להעמיק את אחיזתו היכן שאין מריבה ואין תלות בהם. הוא מצליח לעשות זאת ברחובות, באר בודדת שנושאת בתוכה ברכה גדולה להתרחבות בפריון בארץ. אחר כך פונה יצחק וגר בבאר שבע. גם שם בולטים ההבדלים בינו לבין אביו. אבימלך ועבדיו באים לכרות איתו ברית משום שהם רואים כי "ד' עמו". הם רואים את הברכה שיש במעשה ידיו ובניגוד לבארות הראשונים הם אינם מאוימים מברכה זו.  יצחק מצליח גם לכונן סיפור אלטרנטיבי לשמה של באר שבע - כנגד הסיפור המפוקפק של ברית שבעת הכבשים אצל אברהם, כאן ניתן לפרש שבאר שבע נקראת על שם השובע-המלאות של הברכה לה זוכה יצחק בזכות הבאר שמצאו עבדיו לאחר שאבימלך יצא מהתמונה (כו, לב)

לעומקו של הדירוג
לדעתי הדרך היפה ביותר לדייק את יסוד ההבדל בין הסיפורים הוא להעמיק  בברית המילה, כמשקפת תהליך באבות. הסיפור הראשון מתרחש טרם ברית המילה של אברהם. הסיפור השני מתרחש לאחר ברית המילה, אך אצל יצחק יש הבדל משמעותי- יצחק נולד כתוצאה מזיווג עם אות ברית (של אברהם)- לידתו היא כבר בתוך הברית, והוא גם נימול לשמונה, בניגוד לאברהם וישמעאל.

מצבו הראשוני של אברהם-אברם טרם הברית הוא של הליכה "לפני ד"
. תמימות אין כאן. אברהם שומע את הברכה של ד' בפרשת לך לך ומנסה לממש את ייעודו על ידי הגדלת כוחו ועושרו, שיסייעו לו בהבאת הברכה לעולם- "ונברכו בך כל משפחות האדמה".  מי שחש תחושה של שליחות מימיו, סביר שמכיר את הרצון הראשוני להתפשטות במציאות- לגדילה וגדולה שיכולה להביא עמה את המימוש. אך יציאה זו על החוץ טומנת בתוכה את הסכנה של אובדן הקשר הפנימי והאינטימי עם אנשים, עם אלוקים, עם השליחות עצמה ו...עם האשה...
אפשר אכן לזהות שהמכוונות הראשונית של אברהם לתיקון עולם היא יסוד הבחירה בו, אך נראה שד' מוליך אותו בדרך שאמורה לקשר עמוק עם עצמו ועם הסובב אותו. קשר הזה דורש צמצום, אך על הצמצום שיוצר מרחב אינטימי שורה הברכה, וגם צומחת הברכה בסופו של דבר לכל העולם. אברהם מצווה "לך לך" - לעצמך, אל ארץ מסוימת, אל אשה מסוימת, אל ילד מסוים. הוא צריך ללמוד שהכוח של משפחה-עם שבהם שוררים האהבה האינטימיות להביא ברכה לכל העולם הוא רב יותר מכל גדילה והתעשרות חיצוניים. 

אם זאת,  נראה שעשרת הניסיונות באים ליצור תהליך של שימור המתח החיובי בין נטיית החסד וההתפשטות של אברהם לבין היחס התמים והאינטימי - רק כך יתממשו שני הצלעות של המשפט: "התהלך לפני והיה תמים" (יז, א). 

האמונה הראשונית של אברהם שויתור על הארץ השרויה ברעב לטובת מצרים, ועל האישה לטובת העושר יביא למימוש שליחותו מתבדה (אם כי בדיעבד היה כאן שלב הכרחי- מה שמעיד על התכוונותו הכללית הטהורה של אברהם). זהו הסיפור על ירידת אברם ושרי למצרים. 

ברית המילה שמתרחשת מאוחר יותר (פרק יז) מתייחדת בכך שהיא כורכת את המכוונות בזיווג הארצי (שכן היא טבועה באיבר ההולדה) לברית בין עם ואלוהים. ברית המילה של אברהם וד' היא שלב חיוני בתהליך הפיכת הקשר בין אברהם לאשתו, לרכושו, לבנו ולארץ לאינטימי וחיוני יותר. חיוניות זו מביאה עמה ברכה גדולה שמחזיקה מעמד ומתפשטת. הסיפור על אברהם ושרה ואבימלך הוא  שיקוף אחד של תהליך זה, כאשר נראה כי הקשר בין אברהם לאשתו, לרכושו ולארצו הופך להיות מבורך יותר.

אך מעלתו של יצחק
 לעניין זה היא מעלה גבוהה הרבה יותר - ייחודו של יצחק הוא שהוא האדם הראשון שנולד בתוך הברית
. ככזה הוא "ידיד מקודש מבטן". יצחק אינו מתעלם בגורמים החיצוניים במציאות, אך הוא אינו תלוי בהם בצורה שמרחיקה אותו מיסוד השלמות והתמימות שקיים בו ובקשר בינו לבין ד' וכן לרבקה, לארץ, לעושר. האהבה הקדושה שעמה יצחק חי היא אהבה מוטבעת אינה מחפשת צידוקים חיצוניים, וככזאת היא מאפשרת שלמות בזיווג, המתגלה בצחוק שלו עם רבקה.   

ביחסים עם הזר, איכות זאת מביאה את יצחק לא להיות "מופעל" ולהגיב בצורה חיצונית לאבימלך. הוא ממקד עצמו עד לנקודה בה שורה הברכה ומשם הוא מתפשט, בצורה שמרחיקה מעליו בסופו של דבר את הקנאה והשנאה.
נספח- הערה עכשווית על הברית והבחירה:

היחס לברית בין ישראל לד' המתגלה בדרך כלל בשיח בציבורי חושף התמכרות לחיצוניות מימין ומשמאל. לעניין זה דומים מי שמנסה להסיר מעליו את מהות הבחירה ומי שהופך אותה ללאומנות גסה ופונדמנטליסטית. גם התשובות האפולוגטיות למחצה כגון: "נבחרנו, אבל בשביל להביא אור לעולם כולו" או "מצדנו כל עם יכול לחוש עצמו מיוחד", מבטאות מגמה דומה. אך למעשה כל העמדות הנ"ל יכולות לעבוד זיכוך ע"י העמקה ביסוד התמים והעמוק של הבחירה - התחושה הפנימית העמוקה של שייכות לברית, של ברכה בקשר המיוחד בו נבחרנו ע"י אלוקים מכל העמים (כאישה עם בעלה). ההתמכרות להציב את יסוד הבחירה בהקשר פוליטי יש בו מן הזילות וההחצנה של הקשר האינטימי. אך כפי שאמרתי קודם- המגמה כאן היא זיכוך ולא ביטול. ההליכה של האדם עם האהבה האינטימית המוטבעת בו המתבטאת בבחירה לא גורמת לו להזניח את העולם החיצוני, אלא בעיקר מונעת ממנו להתמכר אליו ולהימשך אחריו, בצורה שמולידה רעות חולות פנימה והחוצה. 

ולמי שהדיבור הלאומי קצת מרוחק לו - ניתן לזהות את אותו יסוד גם באדם הפרטי וביחסים בינו לבין סביבתו. אדם המרגיש עצמו מיוחד ואהוב ע"י ד' (והלוואי שכולם יחושו כך) אינו מחפש את ההד החיצוני ואת ההתעשרות מכבוד, רכוש, שבחים. למעשה - גם לא איכפת לו להגיד כלפי חוץ "אחותי היא".  הוא רק מהלך עם ההרגשה כדבר מופנם וטבוע המביא לחיוניות פנימית אצלו ובמגע בינו לבין העולם.

ומשהו אישי לסיום

אני מתבונן על הכתיבה שנולדה מהפסוקים

על המרחק הגדול ביניהם לבין היום יום שלי, 

אך גם על ההכרות העמוקה שלי עם האפשרות הזו כממשית.

ושואל - 

"אחותי היא"? 

- ואמנה(ם) - אחותי היא,

 ואמנם גם אשתי.

� למעשה אברהם לא מכנה את שרה "אשתי", בשונה מבסיפור השני.


� המדרשים על פסוקים אלו מרחיבים יסוד זה.


� אפשר גם לראות בבאר שבע קניין פחות מדרגה מזה שנעשה בחברון, שבין השאר מתבטא בזה שאברהם גר שם בלי שרה אשתו. מצד שני- גם יצחק בהמשך קונה לו אחיזה ממשית בבאר שבע, ואפשר לזהות כאן את זכותו של אברהם על המקום.





� ע"פ פתיחת ברית המילה בפרק יז- "התהלך לפני והיה תמים". ניתן להגיד שלהתהלך לפני- משמעותו יוזמה והנעה, התמימות היא השלמות עם הדברים שלכאורה לא דורשת תנועה.


� תודה לאבישר הר-שפי, שדברים אלו על יצחק מבוססים במידה רבה על לימוד שלנו בזוהר לברית מילה – סוף פרשת לך לך.


� תולדה של זיווג ע"י  נימול.

